Къэбэрдей-Балъкъэр Республикэм и Iэтащхьэ КIуэкIуэ Ю. А. Накъыгъэм и 1 махуэшхуэм теухуа и хъуэхъу
Къэбэрдей-Балъкъэрым и цIыхухэу пщIэ зыхуэсщIхэ!
Гъатхэмрэ Лэжьыгъэмрэ я гуфIэгъуэ махуэмкIэ си гуапэу сынывохъуэхъу.
А махуэр гуащIэдэкIым, къэралым и лъабжьэу сыт щыгъуи щыта, иджыри апхуэдэу щыт лэжьакIуэ цIыхухэм я зэкъуэтыныгъэм я дамыгъэщ.
Нобэ ди республикэм жэуаплыныгъэшхуэ зыпылъ и къалэнхэм ящыщщ экономикэр, социальнэ IэнатIэр гъэбыдэныр, цIыхухэм я псэукIэр егъэфIэкIуэныр. Къэбэрдей-Балъкъэрым исхэм я егугъуныгъэм, жыджэрагъым, ахэр Iуэхум тегушхуауэ зэрыбгъэдыхьэм и фIыщIэкIэ апхуэдэ къалэнхэр тэмэму зэрытхуэгъэзэщIэнум шэч къытесхьэркъым.
Республикэм исхэм гукъыдэж, плъапIэ дахэхэр, узыншагъэ, мамырыгъэ, ефIэкIуэныгъэ яIэну сохъуэхъу.
